b'\n_START_ARTICLE_\nEnKnapGroup\n_START_PARAGRAPH_\nEnKnapGroup je stalna plesna skupina, nastala leta 2007, pod okriljem Zavoda EN-KNAP, ki se je zavoljo postavljanja trdnih temeljev za razvoj sodobnega plesa pri nas, odlo\xc4\x8dil spremeniti na\xc4\x8din svojega dotedanjega projektnega delovanja v repertoarnega._NEWLINE_Stalna plesna skupina EnKnapGroup, ki jo je ustanovil koreograf Iztok Kova\xc4\x8d, je v tem trenutku edini stalni ansambel za sodobni ples v Sloveniji. Mednarodna sestava plesalcev dela pod Kova\xc4\x8devim umetni\xc5\xa1kim vodstvom z mednarodno priznanimi koreografi in re\xc5\xbeiserji izrazito raznorodnih estetskih provenienc. V \xc5\xa1estih letih je ustvarila 15 celove\xc4\x8dernih predstav dvajsetih doma\xc4\x8dih in tujih avtorjev. Od leta 2009 ima EnKnapGroup svoj domicil v Centru kulture \xc5\xa0panski borci v ljubljanskih Mostah._NEWLINE_Danes skupino EnKnapGroup sestavljajo plesalci Luke Thomas Dunne (Zdru\xc5\xbeeno kraljestvo), Ida Hellsten (\xc5\xa0vedska), Bence Mezei (Mad\xc5\xbearska), Ana \xc5\xa0tefanec (Slovenija in Tam\xc3\xa1s Tuza (Mad\xc5\xbearska).\n_START_SECTION_\nLeto 2007\n_START_PARAGRAPH_\nSpomladi v Ljubljano na razpisano avdicijo\xc2\xa0 z vseh koncev sveta pripotuje ve\xc4\x8d kot dvesto plesalcev. Umetni\xc5\xa1ki vodja Iztok Kova\xc4\x8d izbere pet\xc4\x8dlansko mednarodno zasedbo in z njimi postavil temelj skupine EnKnapGroup, prve stalne profesionalne plesne skupine za sodobni ples v Sloveniji. To so: Ana \xc5\xa0tefanec in Katja Legin iz Slovenije, Ilkem Ulug\xc3\xbcn iz Tur\xc4\x8dije, Tom\xc3\xa1\xc5\xa1 Nep\xc5\xa1insk\xc3\xbd iz Slova\xc5\xa1ke in Luke Dunne iz Velike Britanije. Kasneje se skupini pridru\xc5\xbeita \xc5\xa1e Gyula Cserepes iz Mad\xc5\xbearske in Lada Petrovski iz Hrva\xc5\xa1ke. Novoustanovljena stalna plesna skupina EnKnapGroup \xe2\x80\x93 EKG \xe2\x80\x93 z delom pri\xc4\x8dne v juliju in se javnosti prvi\xc4\x8d predstavi 27. septembra 2007 s plesnim dogodkom Praznovanje. Ustanovitveno proslavo v treh delih (Bog, Dru\xc5\xbeina in Dr\xc5\xbeava) sooblikujejo dolgoletni EN-KNAPovi sodelavci: koreografinja in plesalka Andreja Rauch, filmski re\xc5\xbeiser Sa\xc5\xa1o Podgor\xc5\xa1ek ter koreograf Iztok Kova\xc4\x8d._NEWLINE_Praznovanje ni le predstava, temve\xc4\x8d Dogodek, ki avtorizira preteklost in odpira vrata prihodnosti kot bodo\xc4\x8di zgodovini. Zgodi se rojstvo skupine in pripeti se proslava tega rojstva. Praznuje vse skupaj: rojstni dan, dogodek in pripetljaj. Praznujemo vsi skupaj: koreografi in plesalci, ustvarjalci in gledalci. Praznuje se ples. Iztok Kova\xc4\x8d predstavi svoj pogled na slovenski sodobni ples in razgrne nove smernice zavoda EN-KNAP, skladatelj Drago Ivanu\xc5\xa1a ob tej prilo\xc5\xbenosti skomponira himno EKG, dogodek popestrijo \xc4\x8dlanice upokojenskega \xc5\xbeenskega pevskega zbora iz Trbovelj. Na vsakem izmed treh premiernih ve\xc4\x8derov, se podelijo tudi javne zahvale za dolgoletno sodelovanje z zavodom EN-KNAP Mitji Rotovniku, Sa\xc5\xa1u Podgor\xc5\xa1ku in Johnu Ashfordu._NEWLINE_Po Praznovanju se \xc4\x8dlani skupine EKG za mesec in pol preselijo v idili\xc4\x8dno okolje italijanske Umbrije, v Perugio, kjer s koreografoma Simonejem Sandronijem in Lenko Flory ustvarijo novi predstavi Zemlja in Nebo, s skupnim naslovom Nekje Vmes. Obe sta premierno prikazani 26. novembra 2007 v Stari mestni elektrarni, Ljubljana.\n_START_SECTION_\nLeto 2008\n_START_PARAGRAPH_\nEna od temeljnih usmeritev v prvem obdobju delovanja skupine EnKnapGroup je sprejemanje in artikuliranje razli\xc4\x8dnih odrskih \xc5\xbeanrov in avtopoetik, zato skupina k sodelovanju vabi uveljavljene doma\xc4\x8de avtorje._NEWLINE_Premieri predstav Ukrep, v re\xc5\xbeiji Sebastijana Horvata in Ukaz, v koreografiji Matja\xc5\xbea Fari\xc4\x8da sta lo\xc4\x8deni predstavi, premierno pokazani v istem ve\xc4\x8deru sredi aprila, v Stari mestni elektrarni v Ljubljani._NEWLINE_Premiera predstave Kraljestvo za Konja, koreografija Iztok Kova\xc4\x8d. S premiero te predstave, plesna skupina EnKnapGroup v Cankarjevem domu septembra praznuje svojo prvo obletnico ustvarjanja. Ob tej prilo\xc5\xbenosti se skupina okrepi s plesalcem Gyulo Cserepesem in petimi posebnimi gosti, vodstvo produkcije pa prevzame Meta Lavri\xc4\x8d. Na izvirni lokaciji biv\xc5\xa1e prodajalne Mavrica na Zmajskem mostu v Ljubljani, pripravita v decembru skupno predstavo Romeo in Publika, koreografinja Mala Kline in\xc2\xa0gledali\xc5\xa1ki re\xc5\xbeiser Tomi Jane\xc5\xbei\xc4\x8d, ki k sodelovanju pritegneta tudi ve\xc4\x8dje \xc5\xa1tevilo gostujo\xc4\x8dih performerjev.\n_START_SECTION_\nLeto 2009\n_START_PARAGRAPH_\nPrizadevanje za sinergijo lastne estetske izraznosti in ostalih eksperimentalnih dimenzij sodobnega plesa in sodobnega gledali\xc5\xa1\xc4\x8da, je perspektiva tudi v letu 2009, kjer prvi premierni ve\xc4\x8der v Stari mestni elektrarni v za\xc4\x8detku aprila pripravi gledali\xc5\xa1ki re\xc5\xbeiser Bojan Jablanovec. S predstavo \xc4\x8crtano se skupina takoj po premieri odpravi na obse\xc5\xbeno trotedensko turnejo po Balkanu. Skupini se pridru\xc5\xbei Lada Petrovski in Kaja Janji\xc4\x87 kot gostja. Portugalska koreografinja Claudia de Serpa Soares v juniju kon\xc4\x8da predstavo Surovo, ki otvori trodnevni pregledni festival EKG PREGLED v Stari mestni elektrarni v Ljubljani.\n_START_SECTION_\nLeto 2010\n_START_PARAGRAPH_\nSkupini se pridru\xc5\xbeita nova \xc4\x8dlana Tam\xc3\xa1s Tuza iz Mad\xc5\xbearske in Evin Had\xc5\xbeijaljevi\xc4\x87 iz Slovenije. V tem letu je skupina usmerjena v predstavljanje sodobnega plesa mladim kot energeti\xc4\x8dne in ustvarjalne oblike umetnosti ter v ovra\xc4\x8danje stereotipov, ki so z njim povezani, ter v predstavljanje razlogov za gib in koreografove odlo\xc4\x8ditve. Didakti\xc4\x8dni odrski dogodek Pozor hud ples! ima premiero maja v \xc5\xa0panskih borcih. Novembra v \xc5\xa0panskih borcih sledi premiera 10 MIN ju\xc5\xbeno, ki je delo mednarodne zasedbe koreografov in ustvarajalcev Dalije A\xc4\x87in (Srbija), Ivice Buljana (Hrva\xc5\xa1ka), Jordija Casanovasa (\xc5\xa0panija), Olge Pona (Rusija) in Davida Zambrana (Venezuela-Nizozemska).\n_START_SECTION_\nLeto 2011\n_START_PARAGRAPH_\nJanuarja EKG igrajo predstavo Pozor hud ples! v okviru priljubljenega festivala za otroke in mlade Bobri 2011. Februarja otvorijo sodobnoplesno platformo Gibanica 2011 s predstavo 10 MIN po izboru selektorjev Gibanice, s predstavo nastopijo tudi na 1. konferenci plesne medicine v Sloveniji (izbor Nina Me\xc5\xa1ko). Marca v okviru Neforme Zavoda Sploh EKG o\xc5\xbeivijo predstavo S.K.I.N. s Sebastijanom Tramontano. Poleti skupina predstavlja projekt 10 MIN v Zagrebu (Tjedan suvremenog plesa), v Ljubljani (Junij v Ljubljani), v Budimpe\xc5\xa1ti (Slovenski dnevi v Budimpe\xc5\xa1ti) in Novem Sadu (Festival Infant). Z italijanskim koreografom Simonejem Sandronijem, soustanoviteljem flamske skupine Ultima Vez, ustvarja tudi novo predstavo Junaki brez kril (Not Made For Flying), koprodukcijo Zavoda EN-KNAP in italijanskega Deja Donne, ki tematizira napetosti med juna\xc5\xa1kim in \xc4\x8dlove\xc5\xa1kim. Predstava je imela slovensko premiero 17. oktobra 2011 v \xc5\xa0panskih borcih, z njo pa je ansambel imel spomladi in jeseni obse\xc5\xbeno turnejo po Evropi. Decembra je kar sedem ponovitev do\xc5\xbeivela predstava Pozor hud ples!, skupaj jo je od premiere videlo 5400 obiskovalcev.'